als_Latn dik_Latn sag_Latn
Kompania e fluturimit Alitalia ka nisur procesin e falimentitmit pas refuzimit të planit të shpëtimit nga punëtorët në referendumin e mbajtur për këtë çështje. Kurse punëtorët dhe sindikatat argumentojnë se plani ishte hartuar vetëm në kurriz të punëtorëve me shkurtime stafi dhe pagash. Sipas tyre për shpëtimin e kompanisë të parët që duhet të largohen kanë menaxherët.
Përfaqësuesi i një prej sindikatave më të mëdha të Italisë, Antonio Piras, tha të mërkurën se plani i shpëtimit të kompanisë ajrore Alitalia ka shkaktuar zemërim në mesin e fuqisë punëtore, e cila e ka hedhur poshtë pasi beson se i gjithi plani është hartuar në kurriz të punëtorëve.
“Plani industrial është paraqitur nga ata që janë përgjegjës për rënien e kompanisë. Kjo është gjëja e parë që duhet të kemi parasysh. Ne gjithmonë kemi thënë se në rast shkurtimesh në staf, të parët që duhet të largohen janë menaxherët. Është një plan i shëmtuar dhe punëtorët janë të zemëruar sepse nuk mund të sakrifikojnë vetëm ata për të ardhmen e kompanisë”.
Alitalia tha të martën se do të fillonte procedurat e falimentimit pasi punonjësit hodhën poshtë planin e fundit të shpëtimit, duke e bërë të pamundur që linja ajrore italiane të siguronte fonde për të mbajtur avionët e saj në fluturim.
Punëtorët nuk pranuan shkurtimin e vendeve të punës dhe të pagave, duke kërkuar një plan tjetër alternativ.
Kompania, 49% e së cilës zotërohet nga Etihad Airways, ka arritur ta mbyllë një bilanc vjetor me fitim vetëm në disa raste në 70 vite histori.
Me rreth 12.500 të punësuar, Alitalia po humbet të paktën 500 mijë euro në ditë dhe pritet të falimentojë në javët e ardhshme.
Alitalia ka kërkuar mbështetjen e punonjësve për të liruar një fond të ri nga aksionerët dhe të nisë një plan ambicioz rindërtimi, thelbi i së cilit do të jetë riorganizmi i biznesit në lidhje me fluturimet e shkurtra dhe të mesme.
Kompania ka kërkuar një takim të aksionerëve të enjten për të vendosur në lidhje me hapat që do ndërrmerren, duke shtuar se fluturimet për momentin nuk do të ndryshojnë.
Me shumë gjasa, kompania do ti kërkoj qeverisë të caktojë një komisioner i cili do të vlerësojë nëse kompania duhet të rishikohet apo do të vazhdojë të jetë e dëmtuar.
/Oranews.tv/
Të parët për lajmin e fundit. Ndiqni Oranews.tv në Facebook dhe në Twitter
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ind_Latn als_Latn